kykloper
Kykloper er i græsk mytologi enøjede kæmpevæsener, ifølge Hesiod de tre brødre Steropes, Brontes og Arges, født af Uranos og Gaia i de første tider. Kykloperne hjalp Zeus i opgøret med Kronos. Senere knyttedes de til smedeguden Hefaistos, og deres hjem lokaliseredes til vulkaner, særlig Etna.
I Odysseen fanges Odysseus og hans mænd af den menneskeædende kyklop Polyfem (gr. Polyfemos), som Homer af dramatiske årsager lader være søn af Poseidon (9. sang). Kun Odysseus' snarrådighed og den kæmpestore, halvt dyriske Polyfems dumhed redder dem fra den visse død i kyklopens hule.